સામરવાડા ગ્રામ પંચાયતની હદમાં આવેલ રોડ ટચની સરકારી પડતર જમીન બારોબાર વેચાઇ જતાં અને તેના ઉપર ત્રણેક વર્ષ પછી બાંધકામ શરૂ થતાં ગ્રામજનોના નજરે આવતા આ કામકાજ રોકાવવા જતાં તેઓએ તે જમીન ખરીદી હોવાના દસ્તાવેજ બતાવતાં આ મામલો બહાર આવવા પામ્યો છે. સામરવાડા ના જુના રેવન્યુ સર્વે નં- ૨૨૭ અને હાલના સર્વે નં-૧૮૦ તથા ૧૮૨ માં તા. ૦૪/૦૬/૨૦૧૩ થી ૨૦૧૬ સુધીમાં ગ્રામ પંચાયતના સરપંચ, તલાટી તેમજ તાલુકા વિકાસ અધિકારી દ્વારા બનાવટી સરકારી રેકર્ડ ઉભા કરીને સામરવાડા ગામના કેટલાક લોકોને રહેઠાણ તેમજ કોમર્સિયલ હેતુ માટે જમીનની ફાળવણી કરવામાં આવી હતી.